Komisijos sprendimas
2000 m. rugsėjo 7 d.
nustatantis gyvūnų sveikatos ir visuomenės sveikatos reikalavimus bei veterinarinį sertifikavimą, importuojant iš trečiųjų šalių laukinių bei ūkiuose auginamų medžiojamųjų gyvūnų mėsą ir triušieną, ir panaikinantis Tarybos sprendimus 97/217/EB, 97/218/EB, 97/219/EB ir 97/220/EB
(pranešta dokumentu Nr. C(2000) 2492)
(tekstas svarbus EEE)
(2000/585/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 26 d. Tarybos direktyvą 91/494/EEB dėl gyvūnų sveikatos reikalavimų, reglamentuojančių Bendrijos vidaus prekybą šviežia paukštiena ir jos importą iš trečiųjų šalių [1], su pakeitimais, padarytais Direktyva 1999/89/EB [2], ypač į jos 11, 12 ir 14 straipsnius,
atsižvelgdama į 1992 m gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, ir, ligų sukėlėjų atžvilgiu, Direktyvoje 90/425/EEB, prekybą Bendrijoje ir jų importą į Bendriją [3], su paskutiniais pakeitimais, padarytais Direktyva 97/79/EB [4], ypač į jos 10 straipsnį,
atsižvelgdama į 1992 m. birželio 16 d. Tarybos direktyvą 92/45/EEB dėl visuomenės ir gyvūnų sveikatos problemų, susijusių su laukinių paukščių ir žvėrių sumedžiojimu ir laukinių medžiojamųjų gyvūnų teikimu į rinką [5], su paskutiniais pakeitimais, padarytais Direktyva 97/79/EB, ypač į jos 16 straipsnio 2 dalies c punktą ir 3 dalį,
kadangi:
(1) Komisijos sprendime 97/217/EB [6] su paskutiniais pakeitimais, padarytais Sprendimu 2000/161/EB [7], yra nustatytos trečiųjų šalių, galinčių taikyti veterinarinį sertifikavimą importuojant iš trečiųjų šalių laukinių medžiojamųjų gyvūnų mėsą, ūkiuose auginamų medžiojamųjų gyvūnų mėsą ir triušieną, grupės.
(2) Komisijos sprendime 97/218/EB [8] yra nustatyti gyvūnų sveikatos ir visuomenės sveikatos reikalavimai bei veterinarinis sertifikavimas importuojant iš trečiųjų šalių laukinių medžiojamųjų gyvūnų mėsą (išskyrus laukinių kiaulių).
(3) Komisijos sprendime 97/219/EB [9] su paskutiniais pakeitimais, padarytais Sprendimu 2000/162/EB [10], yra nustatyti gyvūnų sveikatos ir visuomenės sveikatos reikalavimai bei veterinarinis sertifikavimas importuojant iš trečiųjų šalių ūkiuose auginamų medžiojamųjų gyvūnų mėsą ir triušieną.
(4) Komisijos sprendime 97/220/EB [11] yra nustatyti gyvūnų sveikatos ir visuomenės sveikatos reikalavimai bei veterinarinis sertifikavimas importuojant iš trečiųjų šalių laukinių kiaulių mėsą.
(5) Siekiant palengvinti naudojimąsi Europos Sąjungos teisės aktais ir užtikrinti jų skaidrumą bei siekiant atnaujinti gyvūnų sveikatos ir visuomenės sveikatos reikalavimus bei veterinarinį sertifikavimą importuojant iš trečiųjų šalių laukinių ir ūkiuose auginamų medžiojamųjų gyvūnų mėsą bei triušieną, reikia parengti vieną bendrą sprendimą; todėl Komisijos sprendimus 97/217/EB, 97/218/EB, 97/219/EB ir 97/220/EB būtina panaikinti.
(6) Atsižvelgiant į tai, kad susijusių eksportuojančių šalių atžvilgiu būtina įgyvendinti naują sertifikavimo tvarką, šiam įgyvendinimui reikėtų nustatyti tam tikrą laikotarpį.
(7) Šis sprendimas turi būti iš naujo išnagrinėtas atsižvelgiant į gyvūnų sveikatos būklės pokyčius kilmės teritorijose, o ypač taikant Bendrijos ir trečiųjų šalių susitarimus šiame sprendime minimais klausimais, pirmiausia atsižvelgiant į Europos bendrijos ir Kanados Vyriausybės susitarimo dėl sanitarinių priemonių, skirtų apsaugoti visuomenės ir gyvūnų sveikatą prekiaujant gyvais gyvūnais ir gyvūninės kilmės produktais, 5 straipsnį ir į Europos bendrijos ir Jungtinių Amerikos Valstijų susitarimo dėl sanitarinių priemonių, skirtų apsaugoti visuomenės ir gyvūnų sveikatą, prekiaujant gyvais gyvūnais ir gyvūninės kilmės produktais, 6 straipsnį.
(8) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiame sprendime "ūkiuose auginami medžiojamieji paukščiai" - tai putpelės, balandžiai, fazanai, kurapkos ir kiti laukiniai paukščiai. Jiems nepriskiriamos vištos, kalakutai, perlinės vištos, antys, žąsys ir ratitae genties paukščiai.
2 straipsnis
1. Valstybės narės leidžia importuoti šių kategorijų šviežią mėsą:
- laukinių medžiojamųjų porakanopių, išskyrus laukinių kiaulių, mėsą, išskyrus subproduktus,
- ūkiuose auginamų medžiojamųjų porakanopių, išskyrus ūkiuose auginamų medžiojamųjų laukinių kiaulių, mėsą,
- laukinių kiaulių mėsą, išskyrus subproduktus,
- ūkiuose auginamų medžiojamųjų laikinių kiaulių mėsą,
- laukinių medžiojamųjų paukščių, išskyrus nepeštų ir neišdarinėtų, mėsą, išskyrus subproduktus,
- ūkiuose auginamų medžiojamųjų paukščių mėsą,
- laukinių neporakanopių mėsą, vadinamą zebriena, išskyrus subproduktus,
- laukinių leporidae genties gyvūnų, vadinamų triušiais ir kiškiais, išskyrus su oda ir neišdarinėtų, mėsą, išskyrus subproduktus,
- ūkiuose auginamų medžiojamųjų triušių mėsą,
- laukinių sausumos žinduolių, išskyrus laukinių kanopinių ir leporidae genties gyvūnų, mėsą, išskyrus subproduktus,
iš I priede nustatytų teritorijų, jei jie atitinka III priede pateikto atitinkamo veterinarijos sertifikato reikalavimus, kaip numatyta šio sprendimo II priede.
2. Valstybės narės iš kilmės šalių leidžia įvežti į savo teritoriją laukinių ir ūkiuose auginamų medžiojamųjų gyvūnų mėsą bei triušieną, taikydamos pagal II priedą reikalaujamas ir IV priede aprašytas konkrečias sąlygas. Šias konkrečias sąlygas eksportuojančioji šalis turi nustatyti kiekvieno III priede nustatyto sertifikato pavyzdžio V skirsnyje.
3 straipsnis
Šis sprendimas įsigalioja po šešiasdešimties dienų nuo jo paskelbimo Europos Bendrijų oficialiajame leidinyje.
4 straipsnis
1. Komisijos sprendimai 97/217/EB, 97/218/EB, 97/219/EB ir 97/220/EB panaikinami šio sprendimo įsigaliojimo dieną, nurodytą 3 straipsnyje.
2. 35 dienas nuo 3 straipsnyje nurodytos datos valstybės narės leidžia importuoti šiame sprendime reglamentuojamą šviežią mėsą, pagamintą ir sertifikuotą remiantis Komisijos sprendimuose 97/217/EB, 97/218/EB, 97/219/EB ir 97/220/EB nustatytais reikalavimais.
5 straipsnis
Šis sprendimas skirtas valstybėms narėms.
Priimta Briuselyje, 2000 m. rugsėjo 7 d.